Nuwe Ford Ranger se pryse bekendFord het dié week amptelik sy nuutste Ranger aan die Suid-Afrikaanse media begin bekendstel. Slegs die dubbelkajuitmodelle vir eers – daar is ŉ intreemodel, XL, XLT en Wildtrak. Die ontwerp is vir my werklik netjies. Mens sien duidelik die Ford Truck-ontwerptaal uit die VSA. Dis ŉ bitter mooi bakkie. Dit is egter aan die binneruim waar Ford nóg ŉ uitklophou slaan. Die binneruim is ergonomies uitgelê – daar is twee slim nuwe bekerhouers in die paneelbord voor die lugopenings sodat die lugreëling jou gemmerbier kan koud hou. Ander oulike nuutjies is die maatband op die agterste klap met gaatjies waar mens klampe kan vasmaak – dus kan mens die bakkie se klap as werksoppervlak gebruik. Slim. Die trappie agter die agterste wiel gee ook ŉ puik plek om op te klim sodat mens iets agter uit die bak kan haal sonder om soos ŉ gestrande walvis te lyk. Al die bakkies, van die intreemodel tot die Wildtrak, kry ŉ digitale instrumentskerm. Daar is ook ŉ reuseraakskerm wat Apple CarPlay of Android Auto bied, mét of sonder ŉ draad. Die knoppies is ook steeds daar om die volume te beheer en die temperatuur en waaier se spoed te stel. Dit werk puik. Onder die kap is daar vele opsies beskikbaar. Die 2.0-enkelturbodiesel is beskikbaar met ŉ 6-spoed-handrat óf 6-spoed-outo. Dit is in die intreemodel, XL en XLT beskikbaar. Vanaf XLT-spesifikasie kan mens die dubbelturbodiesel met die 10-spoed-outo kry. Elke spesifikasie is beskikbaar met óf ŉ 4×2- of 4×4-dryfstelsel – almal met laestrek. XLT is dus beskikbaar met enkel- of dubbelturbo. Wildtrak, die reeksleier, is beskikbaar met dubbelturbo óf V6 diesel. Die enkelturbo bied 125 kW en 405 Nm, die dubbelturbo bied 154 kW en 500 Nm, en die reeksleidende V6 bied 184 kW en 600 Nm. Die hele reeks kan 3,5 ton sleep. Dit is wel op die pad waar mens sien dit is nie net enige Ford Ranger nie. Dié een is ŉ splinternuwe voertuig. Die ritgehalte is heelwat verbeter op die vorige model, maar die werklike openbaring is die nuwe programmering op die 10-spoed-ratkas. Daar is egalige versnelling sonder enige getrek of opwen van die wringkragomsitter. Dit verbeter ook wesenlik die BiTurbo se brandstofverbruik. Die feit dat die hele reeks al die digitale skerms kry, en spoedkontrole beskikbaar is as ekstra op selfs die goedkoopste model, is puik. Dan pluk Ford nóg ŉ haas uit die hoed – daar is ses bybehorepakkette beskikbaar op elke model. Dan kan mens jou eie Ranger aanpas presies soos jy hom wil hê. Byvoorbeeld – kleiner of groter sierwiele kies, lugopenings agter vir die kinders, USB-poorte, aanpasbare spoedkontrole – ag, die lys is lank. Die Ranger waarop ek my eie geld sou spandeer, is ŉ 2.0-enkelturbo-6-spoed-outo 4×4, met lugopenings agter, 16″-wiele met alleterreinbande en spoedkontrole … ek dink dit sal perfek wees – en waarskynlik so R650 000! Die Silverton-aanleg se opgraderings is klaar. Ford kan nou vir die eerste keer die versneller in die mat begrawe en bakkies bou soos hulle weet hulle kan. Die gehalte en gemak van die nuwe Ranger is ongeëwenaar in die mark – dié Ranger gaan groot dinge doen. Die reeks lyk só: Die reeks word gedek deur ŉ 4 jaar/120 000 km-waarborg. Diensplanne is opsioneel beskikbaar. Ons sal weer tyd met die Ranger deurbring en dan meer praat oor brandstofverbruik en hom teen sy mededingers vergelyk.